TSAMAISO YA GO IKUELA MO OFISING YA GA TAUTONA KITSISO MO SECHABENG
Sechaba se itsisiwe fa Ofisi ya ga Tautona e saletse kwa morago ka go araba boikuelo jo bo tsisitsweng kwa go rona ka ntata ya dipalo tse dintsi tse boikuelo jo bo tsisiwang kwa go rona ka teng. Sechaba se itsisiwe fa re santse re itebagantse le boikuelo jwa kgwedi ya Phukwi, 2010. Re kopa sechaba se re inele diatla metsing ka ntata ya tiego e, mme re tlhomamisa fa maiteko otlhe a dirwa go tokafatsa seemo.
Sechaba se kopiwa go sala ditsetlana tse di fa tlase tse morago go thusa go rarabolola dikgang tsa bone ka bofefo:-
1. Dikgang tsotlhe tse di amanang le tsa pereko di tshwanetse tsa isiwa kwa Lephateng la tsa Pereko, mme fa mongongoregi a sa kgotsofalela karabo ya ba tsa Pereko, o ka isa kgang ya gagwe kwa go ba Kgotla Tshekelo ya tsa Badiri.
2. Dikgang tsotlhe tse di amanang le badirela puso di tshwanetse tsa isiwa kwa go Mokwaledi Mogolo wa Lephata le le lebaneng, mme fa mongongoregi a sa kgotsofalela karabo ya Mokwaledi Mogolo, o ka ikuela kwa go Mookamedi wa Khiro ya Badirelapuso (Directorate of Public Service Management - DPSM). Fa mongongoregi a sa kgotsofalela karabo ya DPSM, o ka ikuela kwa Ofising ya ga Tautona.
3. Dikgang tsotlhe tse di amanang le tsa lefatshe di ka isiwa kwa go ba Kabo Ditsha ba ba maleba mme boikuelo kgatlhanong le tshwetso ya ba tsa Kabo Ditsha bone bo ka isiwa kwa go ba ba tlhomilweng (Land
Tribunal) go sekaseka boikuelo jwa go nna jalo. Boikuelo kgatlhanong le tshwetso ya Land Tribunal bone, bo isiwa kwa Kgotla Kgolo ya Botswana.
4. Dikgang tsotlhe tse di amang Dikompone tse e seng tsa Mmuso , Makalana a a Ikemetseng ka Nosi ga mmogo le Makalana a Puso e a tlhakanetseng le Sechaba di tshwanetse tsa isiwa kwa Baeteledipele Bagolo ba makalana a a amegang. Fa mongongoregi a sa kgotsofala, o ka ikuela kwa go Tona yo o okametseng lekalana la go nna jalo. Ke fela fa motho a sa kgotsofalela tshwetso ya ga Tona, a ka ikuelang kwa Ofising ya ga Tautona.
5. Kgang Tsotlhe tse di amanang le tsa selegae kgotsa matshelo a batho mo gae, di ka isiwa kwa Lephateng la Tsa Dikgaolo mme boikuelo kgatlhanong le tswetso ya bone jone jwa tsisiwa kwa Ofising ya ga Tautona.
6. Dikgang tsotlhe tse di amanang le tsa dikgwebo di tshwanetse go isiwa kwa Maphateng kgotsa Makalana a a lebaneng, mme boikuelo kgatlhanong le ditshwetso tse di tserweng kwa Maphateng kgotsa Makalana a o, bo ka tsisiwa kwa Ofising ya ga Tautona.
Sechaba se itsisiwe fa Ofisi ya ga Tautona e sena letlole le le dirisiwang go thusa mo dituelong tsa dikgwebo, dithuto tsa mohuta ope fela le tse dingwe tse di farologaneng.
Sechaba se itsisiwe gape gore Tautona ga a tshereganye mo dikgetsing tse di isitsweng kwa Kgotla Tshekelo, ka jalo sechaba se gakololwa gore mo dikgannyeng tsa mohuta o, ba ka sala tsamaiso ya molao mo Botswana morago mabapi le tsa ditsheko.
Fa o na le dipotso dingwe ka tse di tlhalositsweng fa godimo o ka leletsa mogala o o latelang kgotsa wa kwalela ko diatereseng tse di